Pensioenarisse eis verhogingsArgieffoto ŉ Groep van ongeveer 100 pensioenarisse van Dobsonville in Soweto het Donderdag na die ANC se Luthuli House opgeruk om ŉ verhoging in hul maandelikse betalings te eis. Die groep het ŉ memorandum oorhandig en versoek dat bejaardepensioen-betalings van R1 500 tot R2 000 per maand verhoog moet word. Mirriam Zwane, een van die pensioenarisse, het gesê hulle eis ŉ verhoging in hul staatsgesubsidieerde pensioen, gratis elektrisiteit, water en huise. “Ons kinders werk nie. Ons is veronderstel om R700 te betaal vir elektrisiteit en R400 vir huur. Wat gaan ons eet met die R1 500 wat ons kry?” wou sy weet. Natso Khumalo, algemene sekretaris van die ANC se veterane liga (ANCVL), het gesê sy sal probeer bepaal waarom die saak van die pensioenarisse nog nie ondersoek is nadat die party hul memorandum drie maande gelede ontvang het nie. “Ek het die memorandum wat in April ingedien is en deur een van ons comrades, Krish Naidoo, in ontvangs geneem is.”